Document ID: 31984R0482

*****
ΚΑΝΟΝΙΣΜΟΣ (ΕΟΚ) αριθ. 482/84 ΤΗΣ ΕΠΙΤΡΟΠΗΣ
της 24ης Φεβρουαρίου 1984
που τροποποιεί για δεύτερη φορά τον κανονισμό (ΕΟΚ) αριθ. 3322/82 όσον αφορά τις λεπτομέρειες εφαρμογής ειδικών μέτρων για τα πίσα, τα κουκιά και τα φούλια
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1431/82 του Συμβουλίου της 18ης Μαΐου 1982 περί προβλέψεως των ειδικών μέτρων για τα πίσα, τα κουκιά και τα φούλια (1), όπως τροποποιήθηκε τελευταία από τον κανονισμό (ΕΟΚ) αριθ. 1577/83 (2), και ιδίως το άρθρο 3 παράγραφος 7,
Εκτιμώντας:
ότι το τρίτο εδάφιο της παραγράφου 1 του άρθρου 29 του κανονισμού (ΕΟΚ) αριθ. 2192/82 (3), όπως τροποποιήθηκε από τον κανονισμό (ΕΟΚ) αριθ. 2659/82 (4), προέβλεψε ότι για τα πίσα, τα κουκιά και τα φούλια που χρησιμοποιούνται στη διατροφή των ζώων και περιέχουν περισσότερο από 10 % φλοιούς ή αποφλοιωμένους κόκκους, έστω και τεθραυσμένους, η ενίσχυση πληρώνεται για βάρος ίσο προς το βάρος με βάση τον ποιοτικό τύπο, μειωμένο κατά το ποσοστό που υπερβαίνει το 10 %· ότι, λαμβανομένης υπόψη της εμπειρίας που είχε τότε αποκτηθεί και για να διασφαλιστεί η ομοιόμορφη εφαρμογή του καθεστώτος της ενισχύσεως, αυτή η διάταξη καταργήθηκε από τις 11 Δεκεμβρίου 1982 από τον κανονισμό (ΕΟΚ) αριθ. 3322/82 (5)·
ότι ένας εμπεριστατωμένος έλεγχος στον τομέα απέδειξε ότι οι λόγοι που οδήγησαν στην κατάργηση της ανωτέρω διατάξεως υπήρχαν ήδη την 1η Αυγούστου 1982, ημερομηνία ενάρξεως εφαρμογής του κανονισμού (ΕΟΚ) αριθ. 2192/82· ότι πρέπει, κατά συνέπεια, να τροποποιηθεί ο κανονισμός (ΕΟΚ) αριθ. 3322/82 με την απάλειψη αυτής της διατάξεως από την 1η Αυγούστου 1982·
ότι ο κανονισμός (ΕΟΚ) αριθ. 2192/82 περιείχε ορισμένες ανακρίβειες συντάξεως, που διορθώθηκαν με τον κανονισμό (ΕΟΚ) αριθ. 3322/82· ότι είναι επίσης σκόπιμο να επέλθουν αυτές οι διορθώσεις από την ημερομηνία ενάρξεως εφαρμογής του κανονισμού (ΕΟΚ) αριθ. 2192/82·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Αποξηραμένων Ζωοτροφών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το δεύτερο εδάφιο του άρθρου 2 του κανονισμού (ΕΟΚ) αριθ. 3322/82 αντικαθίσταται από το εξής κείμενο:
«Εντούτοις, στο άρθρο 1, τα σημεία 5, 12 και 13 εφαρμόζονται από την 1η Αυγούστου 1982 και το σημείο 6 από την 1η Ιανουαρίου 1983.»
Άρθρο 2
Ο παρών κανονισμός αρχίζει να ισχύει την επόμενη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Φεβρουαρίου 1984.

Labels: 17
19
6